VENDIM

Nr. 354, datë 28.12.2022

MBI NJË NDRYSHIM NË VENDIMIN E BORDIT TË ERE-s NR. 179, DATË 8.11.2017, “MBI CERTIFIKIMIN E SHOQËRISË OPERATORI I KOMBINUAR I GAZIT NATYROR ‘ALBGAZ’ SHA” , TË NDRYSHUAR

Në mbështetje të nenit 16 të ligjit nr. 43/2015, “Për sektorin e energjisë elektrike”, të ndryshuar; neneve 37 dhe 80, të ligjit nr. 102/2015, “Për sektorin e gazit natyror”, të ndryshuar; nenit 53, pika 2, nenit 113, të ligjit nr. 44/2015, “Kodi i Procedurave Administrative i Republikës së Shqipërisë”; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 28.12.2022, mbasi shqyrtoi relacionin me nr. 2116/1 prot., datë 21.12.2022, të drejtorive teknike të ERE-s, “Mbi një ndryshim në vendimin e Bordit të ERE-s nr. 179, datë 8.11.2017, “Mbi certifikimin e shoqërisë Operatori i Kombinuar i Gazit Natyror ‘Albgaz’ sh.a.”, të ndryshuar, 
konstatoi se: 

- Bordi i ERE-s, me vendimin nr. 17, datë 26.1.2022, ka vendosur:

1. Të ndryshojë pikën 5.2, të vendimit të Bordit të ERE-s nr. 179, datë 8.11.2017, të ndryshuar, si më poshtë: 
5.2 Shoqëria “Albgaz” sh.a. të marrë masa për të paraqitur në ERE, brenda datës 20.11.2022, provat dokumentare për bashkëpunimin ndërinstitucional për realizimin e ndryshimeve në kuadrin ligjor, neni 11 dhe neni 46, pika 10, të ligjit “Për sektorin e gazit natyror”, të ndryshuar dhe transferimin e kompetencave te Ministria e Ekonomisë dhe e Financave. 

2. Shoqëria “Albgaz” sh.a. duhet të dërgojë në ERE çdo tre muaj nga miratimi i këtij vendimi, informacion për përpjekjet konkrete të bëra në lidhje me realizimin e ndryshimeve në kuadrin ligjor. 

3. Ky vendim i shtrin efektet duke filluar nga data 20.1.2022.
- ERE njoftoi shoqërinë për vendimin e mësipërm nëpërmjet shkresës nr. 85/2 prot., datë 28.1.2022.

- Me shkresën nr. 85/4 prot., datë 4.4.2022, drejtuar “Albgaz” sh.a., për dijeni Ministrisë së Infrastrukturës dhe Energjisë, si dhe Ministrisë së Financave dhe Ekonomisë, ERE i ka kujtuar shoqërisë detyrimin për të raportuar në ERE mbi masat e marra nga ana e saj për të plotësuar kushtet e vendimit nr. 179/2017, të ndryshuar. 

- Sa i përket kushtit të vendosur në pikën 5.1 të vendimit të Bordit të ERE-s nr. 179/2017, të ndryshuar, që lidhet me paraqitjen në ERE çdo vit ushtrimor të informacionit mbi pavarësinë e audituesve financiarë, shoqëria “Albgaz” sh.a. ka paraqitur dokumentacionin respektiv dhe si i tillë ky kusht konsiderohet i plotësuar/përditësuar për vitin 2021 dhe pika 5.1 e këtij vendimi mbetet e pandryshuar. 
- Për kushtin e vendosur në pikën 5.2 të vendimit të Bordit të ERE-s nr. 179.2017, të ndryshuar, që lidhet me bashkëpunimin ndërinstitucional për realizimin e ndryshimeve në kuadrin ligjor, nenet 11 dhe 46(10), të ligjit “Për sektorin e gazit natyror”, të ndryshuar, dhe transferimin e kompetencave tek Ministria e Ekonomisë, shoqëria “Albgaz” sh.a. ka bërë me dije se plotësimi i këtij kushti është përtej vullnetit të saj, por do të ndërmarrë hapat e nevojshëm për të adresuar pranë MIE-s gjetjen e një zgjidhjeje të gjithëpranuar brenda kuadrit ligjor. Po ashtu, shoqëria ka bërë me dije se po hedh hapa konkretë drejt një partneriteti të mundshëm me shoqëri të huaja (MoU me ENAGAS), të cilat kanë një përvojë të gjerë në sektorin e gazit natyror, çka do të sjellë dhe rikonfigurimin e përfaqësimit të kapitalit të shoqërisë. Në këto rrethana, shoqëria ka kërkuar shtyrjen shoqëria ka kërkuar shtyrjen e afatit të plotësimit të këtij kushti deri në datën 20.11.2023.

- Duke qenë se ky kusht mbetet ende pa plotësuar për shkaqe që nuk varen nga vullneti i shoqërisë “Albgaz” sh.a., vlerësohet që të merret në konsideratë kërkesa e shoqërisë, sipas sqarimeve të dhëna nga ana e saj për shtyrjen e afatit të plotësimit të këtij kushti deri më 20.11.2023.

- Në nenin 53, pika 2, të ligjit nr. 44/2015, “Kodi i Procedurave Administrative i Republikës së Shqipërisë”, parashikohet, se: Përveçse kur parashikohet ndryshe në këtë Kod, nëse ligji ose aktet nënligjore nuk parashikojnë një afat të caktuar për kryerjen e një veprimi procedural, organi publik që kryen procedurën cakton me vendim të veçantë një afat të arsyeshëm, sipas çështjes konkrete dhe në përputhje me parimin e ushtrimit të ligjshëm të diskrecionit.”.
Për gjithë sa më sipër, Bordi i ERE-s
VENDOSI:

1. Të ndryshojë pikën 5.2 të vendimit të Bordit të ERE-s nr. 179, datë 8.11.2017, të ndryshuar, si vijon: 

a) 5.2 Shoqëria “Albgaz” sh.a. të marrë masa për të paraqitur në ERE brenda datës 20.11.2023 provat dokumentare për bashkëpunimin ndërinstitucional për realizimin e ndryshimeve në kuadrin ligjor, neni 11 dhe neni 46, pika 10, të ligjit “Për sektorin e gazit natyror”, të ndryshuar, dhe transferimin e kompetencave te Ministria e Financave dhe Ekonomisë.

2. Ky vendim i shtrin efektet duke filluar nga data 21.11.2022.

3. Drejtoria e Gazit Natyror të njoftojë shoqërinë për vendimin e Bordit të ERE-s.
Ky vendim hyn në fuqi menjëherë. 

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR 

Petrit Ahmeti


